美楊侍御清文見示
作者：錢起
朝代：唐

paragraphs: 伯牙道喪來，弦絕無人續。
誰知絕唱後，更有難和曲。
層峰與清流，逸勢競奔蹙。
清文不出戶，仿像皆在目。
霧雪看滿懷，蘭荃坐盈掬。
孤光碧潭月，一片崑崙玉。
初見歌陽春，韶光變枯木。
再見吟白雪，便覺雲肅肅。
則知造化源，方寸能展縮。
斯文不易遇，清爽心豈足。
願言書諸紳，可以爲佩服。